ÚRAD VLÁDY SLOVENSKEJ REPUBLIKY
              Sekcia vládnej legislatívy

							      Na rokovanie vlády SR
							      Dňa 31. augusta 2004
							       K materiálu č.18204/2004
							      K bodu č. 3

S T A N O V I S K O

k návrhu zákona o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách
––––––––––––––––––––––––––––––––––––––––––––––––––––––––––––––––

I.

Návrh zákona o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách predkladá na rokovanie vlády SR minister obrany SR Juraj Liška na základe úlohy B.1 uznesenia vlády Slovenskej republiky č. 568/2004.
Predmetný návrh zákona upravuje poskytnutie jednorazového peňažného príspevku štátnym občanom Slovenskej republiky, ktorí boli v období rokov 1948 až 1954 z dôvodu politickej nespoľahlivosti zaradení do vojenských táborov nútených prác a tiež poskytnutie príspevku pozostalým manželkám po uvedených osobách. Jednorazový peňažný príspevok sa navrhuje poskytnúť na základe žiadosti oprávnených osôb a po predložení potvrdení uvedených v zákone vo výške 1 500 Sk alebo 2 000 Sk za každý mesiac zaradenia, najviac však vo výške 60 000 Sk, pozostalým manželkám vo výške polovice tejto sumy.

II.

       Návrh zákona bol ešte v roku 2002 predložený na pripomienkové konanie. Predkladá sa na ďalšie legislatívne konanie s rozporom Ministerstva financií SR, ktoré vyslovilo zásadný nesúhlas s finančnými dôsledkami návrhu zákona na výdavkovú časť štátneho rozpočtu. 

     Prekladaný návrh zákona bude mať pri počte žijúcich bývalých príslušníkov týchto jednotiek a pozostalých manželiek po nich vplyv na štátny rozpočet najviac vo výške 150 mil. Sk. Navrhuje sa, aby jednorazový príspevok poskytovalo Ministerstvo obrany SR.

      Návrh zákona nemá vplyv na zamestnanosť, ani stav životného prostredia, bude mať však pozitívny dopad na životnú úroveň skupiny oprávnených osôb.
      Predmetný návrh zákona nie je v rozpore s Ústavou Slovenskej republiky, zákonmi a medzinárodnými zmluvami, ktorými je Slovenská republika viazaná.
      Návrh zákona vzhľadom na predmet úpravy nebol zaslaný Rade hospodárskej a sociálnej dohody SR.

III.

      Návrh zákona bol prerokovaný na zasadnutí Legislatívnej rady vlády SR dňa 24. augusta 2004.
      Legislatívna rada vlády Slovenskej republiky po prerokovaní tohto návrhu zákona odporučila návrh zákona dopracovať podľa jej pripomienok a odporúčaní (5 pripomienok) a na rokovanie vlády Slovenskej republiky ho predložiť v novom upravenom znení.

IV.

      Sekcia vládnej legislatívy Úradu Vlády Slovenskej republiky konštatuje, že pripomienky a odporúčania Legislatívnej rady vlády Slovenskej republiky sú v návrhu predmetného zákona zapracované, a preto odporúča vláde Slovenskej republiky návrh zákona o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách schváliť v predloženom znení.

Bratislava 30.augusta 2004
Vypracovala : E. Javorová

                                                                                         Štefan G r m a n
                                                                                         generálny riaditeľ
    sekcie vládnej legislatívy